Komisijos komunikatas - Stebėsenos ataskaita dėl Bulgarijos ir Rumunijos pasirengimo narystei ES {SEK(2006) 595} {SEK(2006) 596} {SEK(2006) 598} /* KOM/2006/0214 galutinis */





[pic] | EUROPOS BENDRIJŲ KOMISIJA | Briuselis, 16.5.2006 KOM(2006) 214 galutinis KOMISIJOS KOMUNIKATAS Stebėsenos ataskaita dėl Bulgarijos ir Rumunijos pasirengimo narystei ES {SEK(2006) 595} {SEK(2006) 596} {SEK(2006) 598} KOMISIJOS KOMUNIKATAS Stebėsenos ataskaita dėl Bulgarijos ir Rumunijos pasirengimo narystei ES 1. ĮžANGA Bulgarijos ir Rumunijos įstojimas užbaigs penktąjį ES plėtros etapą, prasidėjusį 2004 m. gegužės mėn. į ES įstojus dešimčiai naujų valstybių narių, daugiausia iš Vidurio Europos. Šis plėtros etapas prisidės prie visos Europos taikos, klestėjimo ir stabilumo. Dėl Bulgarijos ir Rumunijos stojimo sąlygų buvo susitarta Stojimo sutartyje, kurią 2005 m. balandžio mėn. pasirašė 25 valstybės narės ir abi šalys. Bulgarija, Rumunija ir 14 valstybių narių ją jau ratifikavo. Šioje Sutartyje numatoma Bulgarijos ir Rumunijos stojimo data – 2007 m. sausio 1 d., jeigu Taryba, gavusi Komisijos rekomendaciją, nenuspręs kurios nors iš šalių stojimo atidėti iki 2008 m. Komisija yra tvirtai įsipareigojusi užtikrinti, kad abi šalys sėkmingai užbaigtų savo paskutinius pasirengimo stojimui darbus. Todėl ji atidžiai stebėjo Bulgarijos ir Rumunijos pažangą, o siekdama padėti joms vykdyti savo reformas, teikė tikslinę paramą. Abi šalis reikėtų pagirti už jų laimėjimus sėkmingai pertvarkant savo politinę ir ekonominę sistemas į veikiančios demokratijos ir rinkos ekonomikos sistemas. 2005 m. spalio mėn. Komisijos ataskaitoje patvirtinama, kad Bulgarija ir Rumunija atitinka politinius narystės kriterijus, ir parodoma, jog abi šalys toliau darė pažangą siekdamos patenkinti ekonominius ir acquis kriterijus. Vis dėlto joje atkreipiamas dėmesys į kelias sritis, kuriose būtina didesnė pažanga. Komisija ir toliau teiks Bulgarijai ir Rumunijai pasirengimo narystei paramą. Vis dėlto, jeigu trūkumai nebus pašalinti ir po šalių įstojimo, Komisija, vykdydama savo sutarčių sergėtojos užduotį, imsis būtinųjų priemonių. Apsaugos sąlygos ir kitos priemonės galėtų būti taikomos vidaus rinkai, taip pat maisto saugai, teisingumo, laisvės ir saugumo sričiai bei ES lėšų valdymui. Šioje ataskaitoje toliau nagrinėjama 2005 m. spalio mėn. ataskaitoje pateikta informacija. Ji grindžiama išsamiu vertinimu, kuris pateiktas kiekvienai šaliai skirtoje stebėsenos ataskaitoje. Šioje ataskaitoje Komisija: - apžvelgia pokyčius ir abiejų šalių pasirengimą iki 2006 m. balandžio mėn. pabaigos tose anksčiau nurodytose srityse, kuriose būtina didesnė pažanga; - analizuoja priemones, kurių reikia siekiant ištaisyti visus po stojimo galinčius išlikti trūkumus; - daro išvadas dėl Bulgarijos ir Rumunijos pasirengimo narystei ES. 2. STEBėSENOS REZULTATų SANTRAUKA 2.1. Bulgarija Politiniai kriterijai Bulgarija atitinka politinius ES narystės kriterijus. Po to, kai 2005 m. spalio mėn. buvo pateikta ataskaita, pažanga padaryta daugelyje sričių, įskaitant teismų sistemos reformą. Dėl teisingumo sistemos – įsigaliojo naujasis baudžiamojo proceso kodeksas ir teisinė teisinės pagalbos teikimo bazė. Iš dalies pakeitus Konstituciją, prokuratūrai pavesta atlikti tyrimus. Priimti Teismų sistemos įstatymo pakeitimai. Bulgarija ėmėsi kovos su korupcija priemonių. Priimtas vykdomosios valdžios etikos kodeksas. Priimta 2006–2008 m. kovos su korupcija strategija. Konstitucijos pakeitimais sumažinta parlamento narių neliečiamybės aprėptis. Generalinis prokuroras pateikė prašymus panaikinti dešimties parlamento narių neliečiamybę. Penki iš jų sutiko atsisakyti neliečiamybės, o po balsavimo Parlamente neliečiamybė panaikinta ir šeštajam parlamento nariui. Kiti atvejai dar nagrinėjami. Tai leido pradėti tirti aukštų pareigūnų korupcijos atvejus. Bulgarija pasiekė pažangos viešojo administravimo srityje, pirmiausia priėmusi įstatymų, reglamentuojančių viešąjį administravimą ir valstybės tarnautojų veiklą, pakeitimus ir naująjį Administracinio proceso kodeksą. Dėl netinkamo elgesio su kalinamais asmenimis – tokių atvejų šiek tiek sumažėjo ir pagerėjo sąlygos kai kuriose kalinimo įstaigose. Imtasi politinių iniciatyvų neįgaliųjų atžvilgiu ir dėl psichikos sveikatos priežiūros sistemos. Padidinta socialinė parama neįgaliesiems. Tačiau keli svarbūs klausimai liko neišspręsti. Būtina dar labiau padidinti teisingumo sistemos atskaitingumą, skaidrumą ir našumą. Būtina dėti daugiau pastangų siekiant visoje šalyje sustiprinti atsitiktinio bylų skyrimo sistemos įgyvendinimą. Reikalingi objektyvesni ir skaidresni teisėjų darbo kokybės vertinimo mechanizmai. Būtina pašalinti visus aiškumo dėl teismų nepriklausomumo trūkumus. Dėl procedūrinių taisyklių ir nepakankamo tyrėjų skaičiaus buvo ikiteisminio proceso vilkinimo atvejų. Kovojant su organizuotu nusikalstamumu pasiekta mažai apčiuopiamų rezultatų. Būtina sustiprinti kovos su korupcija politikos koordinavimo ir įgyvendinimo struktūras, kad jos galėtų veiksmingai atlikti savo vaidmenis. Vis dar retai skelbiami kaltinimai, apkaltinamieji nuosprendžiai ir skiriamos atgrasančios bausmės aukštų pareigūnų korupcijos atvejais, atliekamas jų baudžiamasis persekiojimas ir teisminis nagrinėjimas. Bulgarija turi pateikti aiškius šioje srityje pasiektų rezultatų įrodymus. Iki šiol nepatvirtinta administracijos decentralizavimo strategija. Bulgarija tebėra prekybos žmonėmis tranzito šalis ir, kiek mažiau, kilmės bei paskirties šalis. Tebepasitaiko netinkamo elgesio su kalinamais asmenimis atvejų. Įgyvendinant politines iniciatyvas ir kuriant alternatyvias priežiūros sistemas, būtina pagerinti gyvenimo sąlygas daugelyje vaikų priežiūros ir psichikos sveikatos priežiūros institucijų. Vis dar reikia daug pastangų romų mažumų socialinei integracijai užtikrinti. Būtina dėti daugiau pastangų, skirtų kovoti su visų formų netolerancija, ypač įgyvendinant visus galiojančius transliavimą ir kitą veiklą reglamentuojančius teisės aktus, kuriais siekiama kovoti su visomis rasizmo, diskriminacijos ar ksenofobijos formomis. Ekonominiai kriterijai Bulgarija yra veikiančios rinkos ekonomikos šalis. Jeigu dabar vykdomos reformos bus tęsiamos, šalis turėtų būti pajėgi atlaikyti Sąjungos konkurencijos spaudimą ir rinkos jėgas artimiausiu laikotarpiu. Bulgarija daugmaž išlaikė makroekonominį stabilumą ir pasiekė pažangos vykdydama struktūrines reformas. Pažangos buvo siekta ir po to, kai 2005 m. spalio mėn. buvo pateikta ataskaita. Buvo imtasi veiksmingų priemonių išorės deficitui sumažinti. Daug nuveikta vykdant privatizaciją bei liberalizuojant ir restruktūrizuojant komunalinių paslaugų teikimą. Pasiekta šiek tiek daugiau pažangos gerinant verslo aplinką ir mažinant su darbo užmokesčiu nesusijusias darbo sąnaudas. Tačiau padidėjo einamosios sąskaitos deficitas, todėl reikia tęsti riziką ribojančią fiskalinę ir darbo užmokesčio politiką. Kad struktūrinės reformos būtų įgyvendinamos toliau, būtina gerinti teismų sistemos veikimą ir toliau lengvinti įmonėms tenkančią reguliavimo naštą. Būtina padidinti darbo rinką reglamentuojančios norminės bazės lankstumą. Derybų dėl narystės nulemti įsipareigojimai ir reikalavimai Bulgarija padarė didelę pažangą derindama teisės aktus su acquis . 2005 m. spalio mėn. ataskaitoje prieinama prie išvados, kad iki stojimo dienos Bulgarija bus pasirengusi daugelyje sričių. Keliose kitose srityse reikia dėti daugiau pastangų, o padėtis 16 sričių kelia rimtą susirūpinimą. Nuo ataskaitos paskelbimo pasiekta daugiau pažangos. Jeigu dabartinis pažangos tempas bus išlaikytas, iki stojimo dienos Bulgarija turėtų būti pasirengusi dar ir šiose srityse: viešųjų pirkimų, pramonės produktų specifikacijų abipusio pripažinimo; laisvės teikti nefinansines paslaugas; bendro daugelio žemės ūkio rinkų organizavimo; aviacijos; akcizų; apmokestinimo įgyvendinimo struktūrų; pašto paslaugų liberalizavimo; regioninės politikos teisės aktų; cheminių medžiagų ir genetiškai modifikuotų organizmų, triukšmo lygį reglamentuojančių teisės aktų; vizų politikos; ir muitinės pasirengimo. Pažangos pasiekta keliose srityse, dėl kurių rimtas susirūpinimas nebekyla, tačiau vis dar būtinos didesnės pastangos, kad stojimui būtų pasirengta šiose srityse: draudimo sektoriuje, intelektinės nuosavybės teisių apsaugos, žemės ūkiui skirtos mokėjimų agentūros, bendro pieno rinkos organizavimo, gyvūnų ligų kontrolės priemonių, veterinarijos pasienio kontrolės postų; gyvūnų gerovės, prekybos gyvais gyvūnais ir gyvūninės kilmės produktais, su visuomenės sveikata susijusių veterinarijos aspektų; regioninei politikai skirtų institucinių ir finansinių valdymo struktūrų bei pasirengimo narystei Šengeno sistemoje ir būsimų ES išorės sienų valdymo. Reikia toliau dėti pastangas abipusių profesinių kvalifikacijų pripažinimo; finansinių paslaugų, informacinės visuomenės paslaugų, asmens duomenų apsaugos; teisės aktų, skirtų kovai su pinigų plovimu; žemės ūkio prekybos mechanizmų; bendro vyno ir alkoholio bei jautienos rinkos organizavimo; veterinarijos ir fitosanitarijos sektoriaus teisės aktų; daugumos žuvininkystės aspektų; jūrų transporto; PVM, tiesioginio apmokestinimo taisyklių; darbo teisės, socialinio dialogo, socialinės integracijos, antidiskriminacinės politikos, Europos socialinio fondo, visuomenės sveikatos; energijos rinkos liberalizavimo; branduolinės energijos ir branduolinės saugos, ypač įsipareigojimų anksčiau uždaryti Kozloduj atominės elektrinės reaktorius ir vėliau nutraukti jų eksploataciją; plieno pramonės restruktūrizavimo; elektroninių ryšių; regioninei politikai skirto programavimo, stebėsenos ir vertinimo; horizontaliųjų aplinkosaugos teisės aktų, vandens kokybės, integruotos taršos prevencijos ir kontrolės, atliekų tvarkymo; vartotojų apsaugos; prieglobsčio, teismų bendradarbiavimo; kovos su narkotikais; ES finansinių interesų apsaugos; ir acquis vertimo į bulgarų kalbą srityse. Rimtas susirūpinimas tebekyla dėl šešių sričių, dėl kurių būtina imtis skubių veiksmų: - integruotos administravimo ir kontrolės sistemos sukūrimo žemės ūkyje (7 acquis skyrius); - surinkimu ir perdirbimu užsiimančių utilizavimo įmonių pastatymo pagal acquis nuostatas dėl užkrečiamųjų spongiforminių encefalopatijų ir gyvūninės kilmės produktų (7 acquis skyrius); - aiškių rezultatų tiriant organizuoto nusikalstamumo tinklus ir vykdant jų baudžiamąjį persekiojimą (24 acquis skyrius); - našesnio ir veiksmingesnio kovos su sukčiavimu ir korupcija teisės aktų įgyvendinimo (24 acquis skyrius); - kovos su pinigų plovimu nuostatų įgyvendinimo stiprinimo (24 acquis skyrius); - finansinės kontrolės stiprinimo dėl būsimo struktūrinių ir sanglaudos fondų lėšų panaudojimo (28 acquis skyrius). 2.2. Rumunija Politiniai kriterijai Rumunija atitinka politinius ES narystės kriterijus. Po to, kai 2005 m. spalio mėn. buvo pateikta ataskaita, pažanga padaryta daugelyje sričių. Vykdant teismų reformą buvo imtasi svarbių veiksmų. Vykdant 2005 m. teisingumo sistemos reformą, buvo priimtos įgyvendinimo priemonės, susijusios su specializuotojo teismo skyriais bei kolegijomis. Visoje šalyje toliau veikia atsitiktinio bylų paskyrimo teisėjams sistema. Tai padidino teisingumo sistemos nešališkumą. Buvo panaikinta iš dalies sukarinta Teisingumo ministerijos saugos tarnyba – Apsaugos ir kovos su korupcija generalinis direktoratas. Teisingumo sistemos ištekliai padidėjo, įskaitant Aukštesniosios magistratų tarybos išteklius. Darbo sąlygos teismuose pagerėjo. Įkūrusi patikimas struktūras ir atlikusi daug aukštų pareigūnų korupcijos atvejų tyrimų, Rumunija padarė pažangą kovodama su korupcija. Atlikus tuos tyrimus, buvo pateikti kaltinimai keturiems aukštas pareigas užimantiems asmenims. Vykdant viešojo administravimo reformą buvo persvarstyti valstybės tarnybos įstatai ir priimti teisės aktai dėl decentralizavimo. Buvo padaryta tam tikra pažanga kovojant su prekyba žmonėmis ir vykdant neįgaliųjų ir psichikos ligonių priežiūros sistemų reformą. Rumunija padarė didelę pažangą vaikų apsaugos srityje – bendra padėtis labai pagerėjo. Padaryta pažanga grąžinant turtą. Tačiau keli svarbūs klausimai liko neišspręsti. Kad būtų pagerinta teisingumo sistema, reikia toliau racionalizuoti proceso kodeksus. Aukštesnioji magistratų taryba turėtų suaktyvinti vienodą įstatymų aiškinimą ir teismo sprendimų kokybės tikrinimą. Teismai ir prokuratūra turi geriau naudoti esamus išteklius. Rumunija turi toliau dėti pastangas, siekdama įtvirtinti ir padidinti kovojant su aukštų pareigūnų korupcija padarytą pažangą. Prie Teisingumo ministerijos ir Nacionalinio kovos su korupcija direktorato (NKKD) vykdomų reformų turi prisidėti visos kitos valstybinės įstaigos ir dėti ilgalaikes pastangas, kad padaryta pažanga taptų negrįžtama. Vykdydama viešąjį administravimą vyriausybė toliau dažnai leidžia nepaprastuosius potvarkius, o tai kenkia parlamento darbui. Valstybinio sektoriaus darbo užmokesčio skalės persvarstymas tebėra ypač svarbus valstybės tarnybos profesinės etikos klausimas. Rumunija tebėra prekybos žmonėmis tranzito šalis ir, kiek mažiau, kilmės bei paskirties šalis. Netinkamo elgesio su kalinamais asmenimis atvejai vis dar retai nagrinėjami, kai kurie kalėjimai perpildyti, o gyvenimo ir sanitarinės sąlygos juose prastos. Reikia gerinti gyvenimo sąlygas psichiatrijos įstaigose. Reikia įgyvendinti neįgaliesiems skirtą nacionalinę strategiją ir kitas politines iniciatyvas. Vis dar reikia daug pastangų romų mažumų socialinei integracijai užtikrinti. Reikėtų atidžiai sekti įstatymo projekto dėl mažumų svarstymus parlamente. Reikia toliau dėti pastangas kovojant su rasizmu, diskriminacija, ksenofobija ir visomis netolerancijos formomis. Ekonominiai kriterijai Rumunija yra veikiančios rinkos ekonomikos šalis. Jei šalis ryžtingai įgyvendins struktūrinės reformos programą, ji turėtų greitai tapti pajėgi visiškai atitikti ekonominius kriterijus. Rumunija daugmaž išlaikė makroekonominį stabilumą ir pasiekė pažangos vykdydama struktūrines reformas. Pažanga padaryta ir po to, kai 2005 m. spalio mėn. buvo pateikta ataskaita. Buvo vykdoma tinkamesnė fiskalinė, pinigų ir darbo užmokesčio politika. Buvo geriau laikomasi mokestinių prievolių, geriau užtikrinta bendrovių finansinė disciplina, pagerinta bankroto sistema. Energetikos, kalnakasybos ir transporto sektoriuose tęsiamas restruktūrizavimas. Vis dėlto reikia padaryti pažangą vykdant valstybės išlaidų reformą ir padidinti pajamas iš mokesčių. Kad struktūrinės reformos būtų įgyvendinamos toliau, būtina toliau restruktūrizuoti energetikos, kalnakasybos ir transporto sektorius ir daryti pažangą įgyvendinant privatizavimo programą. Vis dar kaupiasi naujos skolos, o bankroto sistema turi trūkumų. Derybų dėl narystės nulemti įsipareigojimai ir reikalavimai Rumunija padarė didelę pažangą derindama teisės aktus su acquis . 2005 m. spalio mėn. ataskaitoje prieinama prie išvados, kad iki stojimo dienos Rumunija bus pasirengusi daugelyje sričių. Keliose kitose srityse reikia dėti daugiau pastangų, o padėtis 14 sričių kelia rimtą susirūpinimą. Nuo to laiko pasiekta daugiau pažangos. Jeigu dabartinis pažangos tempas bus išlaikytas, iki stojimo dienos Rumunija turėtų būti pasirengusi dar ir šiose srityse: viešųjų pirkimų, asmens duomenų apsaugos; gyvūnų gerovės; žuvininkystės išteklių, laivyno, kontrolės ir rinkos politikų; regioninės politikos teisės aktų; vizų politikos; muitinės pasirengimo; ir ES finansinių interesų apsaugos. Pažangos pasiekta keliose srityse, dėl kurių rimtas susirūpinimas nebekyla, tačiau vis dar būtina dėti didesnes pastangas, kad stojimui būtų pasirengta šiose srityse: intelektinės nuosavybės teisių apsaugos; veterinarijos pasienio kontrolės postų ir gyvūnų identifikavimo ir registravimo, gyvūnų ligų kontrolės priemonių ir su visuomenės sveikata susijusių veterinarijos aspektų; regioninei politikai skirtų institucinių ir finansinių valdymo struktūrų; pramonės taršos prevencijos ir kontrolės; pasirengimo narystei Šengeno sistemoje ir būsimų ES išorės sienų valdymo bei kovos su sukčiavimu ir korupcija. Reikia toliau dėti pastangas dėl pramonės produktų horizontaliųjų ir procedūrinių priemonių; reikalavimų produktams pagal senąją sistemą, įskaitant GMO gamybą ir prekybą; ES piliečių teisių; laisvės teikti nefinansines paslaugas; kapitalo reikalavimų bankams ir investicijų fondams, motorinių transporto priemonių draudimo; kovos su pinigų plovimu; valstybės pagalbos kontrolės ir plieno sektoriaus restruktūrizavimo programų įgyvendinimo; bendro daugumos žemės ūkio rinkų organizavimo sričių, kokybės politikos, žemės ūkio prekybos mechanizmų, zootechnikos, gyvūnų mitybos, prekybos gyvais gyvūnais ir gyvūninės kilmės produktais; struktūrinių veiksmų žuvininkystės sektoriuje; PVM, tiesioginio apmokestinimo; darbo teisės, darbuotojų sveikatos ir saugos, socialinio dialogo, socialinės integracijos, vienodo požiūrio į moteris ir vyrus, Europos socialinio fondo; visuomenės sveikatos; Bendrijos jaunimo programos; garso ir vaizdo politikos; regioninės politikos stebėsenos; horizontaliųjų aplinkosaugos teisės aktų, gamtos apsaugos, atliekų tvarkymo, vandens kokybės, policijos bendradarbiavimo ir kovos su organizuotu nusikalstamumu, teismų bendradarbiavimo, kovos su narkotikais; viešosios vidaus finansų kontrolės, išorės audito ir išlaidų, susijusių su struktūriniais veiksmais, kontrolės; ir dėl acquis vertimo į rumunų kalbą. Rimtas susirūpinimas tebekyla dėl keturių sričių, dėl kurių būtina imtis skubių veiksmų: - visu pajėgumu veikiančių mokėjimo agentūrų, kurios tvarko tiesiogines išmokas ūkininkams ir ūkio subjektams pagal bendrą žemės ūkio politiką, akreditavimo remiantis pasiekta pažanga (7 acquis skyrius); - integruotos administravimo ir kontrolės sistemos sukūrimo žemės ūkyje remiantis pasiekta pažanga (7 acquis skyrius); - surinkimu ir perdirbimu užsiimančių utilizavimo įmonių pastatymo pagal acquis nuostatas dėl užkrečiamųjų spongiforminių encefalopatijų ir gyvūninės kilmės produktų (7 acquis skyrius); - mokesčių administravimo IT sistemų darnos su kitomis Sąjungos sistemomis užtikrinimo, siekiant teisingo PVM surinkimo visoje ES vidaus rinkoje (10 acquis skyrius). 3. APSAUGOS SąLYGOS IR KITOS PRIEMONėS Abiejų šalių valdžios institucijos yra atsakingos už tai, kad būtų imtasi visų reikalingų priemonių, siekiant išspręsti šioje ataskaitoje nustatytas problemas ir užtikrinti, kad įstojusios šalys galėtų vykdyti savo įsipareigojimus pagal acquis . Tai daugiausia pasakytina apie rimtą susirūpinimą keliančias sritis, taip pat sritis, kuriose, kaip nurodyta šioje ataskaitoje, reikia stiprinti pastangas. Jeigu atitinkamų veiksmų nebus imtasi, Komisija vykdydama savo, kaip sutarčių sergėtojos, užduotį imsis būtinųjų prevencinių arba pataisomųjų veiksmų, skirtų užtikrinti ES politikos veikimą. Šioje dalyje nustatomos apsaugos sąlygos ir kitos priemonės, kurių galėtų būti imtasi, jeigu tam tikri trūkumai nebus tinkamai šalinami po įstojimo. Jos nustatomos trijose plačiose srityse: vidaus rinkos, teismų ir kovos su korupcija bei išmokėtų ES lėšų tvarkymu. 3.1. Vidaus rinka Acquis ir Stojimo sutartyje numatytos tam tikros apsaugos sąlygos, jeigu po įstojimo Bulgarija ir Rumunija nesilaikys visų savo įsipareigojimų. Stojimo sutartyje numatyta apsaugos sąlyga gali būti taikoma ne daugiau negu trejus metus po įstojimo. Taip pat gali būti taikomos kitos priemonės, pavyzdžiui, pažeidimo nagrinėjimo procedūra, o konkurencijos taisyklių atveju – įgyvendinimo mechanizmai. Į šią dalį taip pat patenka keturios laisvės ir ES konkurencijos, energetikos, transporto, aplinkos, telekomunikacijų, mokesčių, žemės ūkio bei vartotojų ir sveikatos apsaugos politika, jeigu jos poveikis peržengia valstybių sienas. Kad į gyvūnų pašarų grandinę nepatektų nustatytos pavojų sukeliančios medžiagos, pagal acquis dėl užkrečiamųjų spongiforminių encefalopatijų reikalaujama, kad veiktų tinkamos surinkimu ir perdirbimu užsiimančios utilizavimo įmonės. Bulgarijai ir Rumunijai tokias įmones vis dar reikia pasistatyti. Jeigu esama padėtis nebus ištaisyta po įstojimo, Komisija priims sprendimą, remdamasi acquis ir siekdama užkirsti kelią, kad perdirbimui skirti gyvūninės kilmės produktai nesugrįžtų į pašarų grandinę. Pagal ES PVM ir akcizų sistemą numatomos su EB duomenų sistemomis sujungtos kompiuterizuotos sistemos. Siekdama užtikrinti, kad Rumunijos IT sistemos veiktų visu pajėgumu ir darniai su kitomis sistemomis po įstojimo, šalis turėtų spartinti pasirengimą. Kitu atveju po stojimo nebus įmanoma panaikinti fiskalinių sienų, o Komisija, siekdama išlaikyti fizinę fiskalinę kontrolę ties Rumunijos ir likusios ES vidaus sienomis, imsis priemonių pagal Stojimo akto 37 straipsnį. 3.2. Teisingumas, laisvė ir saugumas Teismai ir kova su korupcija Stojimo sutartyje numatomos apsaugos sąlygos, kurios taikomos ne ilgiau kaip trejus metus po įstojimo, jeigu Bulgarija ir Rumunija nesilaikytų savo įsipareigojimų teismų bendradarbiavimo srityje. Jeigu kurioje nors iš šalių iki stojimo nebus pasiekta pakankama pažanga vykdant teisingumo sistemos reformas arba jeigu nebus apčiuopiamų rezultatų kovojant su korupcija teismų sistemoje, Komisija, remdamasi Stojimo akto 38 straipsniu, nustatys tolesnės šios srities stebėsenos mechanizmą. Mechanizmas veiks ne daugiau negu trejus metus, o Komisijai bus reikalaujama pateikti ataskaitą dėl pažangos, pasiektos įgyvendinant teismų ir susijusių teisėsaugos institucijų reformas, bei dėl joms poveikį turinčių antikorupcinių priemonių. Šį mechanizmą nustatančiame sprendime bus nurodytos gairės, kurios parengtos atsižvelgus į konkrečius kiekvienoje šalyje pastebėtus trūkumus – pagal jas bus vertinama pasiekta pažanga. Komisija Europos Parlamentui ir Tarybai kasmet teiks mechanizmo taikymo rezultatų ataskaitą. Jeigu kuriai nors iš šalių nepavyks tinkamai pašalinti trūkumų, Komisija patvirtins apsaugos sąlygas, laikinai sustabdančias dabartinių valstybių narių įsipareigojimus automatiškai pripažinti tos šalies teismų arba prokurorų priimtus sprendimus arba vykdyti orderius. Pagrindinės teisės Europos rasizmo ir ksenofobijos kontrolės centras stebi mažumų apsaugą ir integraciją valstybėse narėse. Po Bulgarijos ir Rumunijos įstojimo, ji arba jos darbus perimanti agentūra vykdys atitinkamą veiklą ir šiose šalyse. 3.3. ES išmokėtos lėšos ES išmokėtos lėšos daro poveikį naujų valstybių narių piliečių gyvenimui ir ūkio subjektų veiklai, taip pat bendrai tų šalių ir Bendrijos biudžeto finansinių pervedimų pusiausvyrai. Valstybė narė turi suteikti būtinas garantijas, kad pasidalijamojo valdymo principu skirtos ES lėšos (t. y. bendra žemės ūkio politika bei struktūriniai ir sanglaudos fondai) būtų leidžiamos tinkamai. Dėl bet kokių trūkumų šioje srityje gali vėluoti lėšų išmokėjimas arba vėliau Komisija gali siūlyti finansinius koregavimus arba susigrąžinti lėšas. Žemės ūkio srityje būtina, kad tiesiogines išmokas ūkininkams ir ūkio subjektams tvarkytų akredituotos mokėjimo agentūros, veiktų tinkama integruota administravimo ir kontrolės sistema. Rumunijoje veikia ir yra akredituotos dar ne visos mokėjimo agentūros. Bulgarijoje ir Rumunijoje dar nėra sukurta tinkama administravimo ir kontrolės sistema. Jeigu šis trūkumas nebus pašalintas, be esamų mechanizmų Komisija gali imtis priemonių pagal Stojimo akto 37 straipsnį – sustabdyti išmokas Bulgarijai ir Rumunijai. Siekiant įgyvendinti ES struktūrinius veiksmus, reikia veiksmingų programavimo ir stebėsenos struktūrų, taip pat finansų valdymo ir kontrolės bei viešųjų pirkimų sistemų. Bulgarijai reikėtų didinti pasirengimą kontroliuoti struktūrinių fondų išlaidas. Jei šie trūkumai nebus pašalinti, Komisija atidės išmokų mokėjimą. 4. IšVADA Bulgarija ir Rumunija toliau siekė pažangos vykdydamos pasirengimo narystei darbus. Šalys apskritai vykdo įsipareigojimus daugelyje sričių arba tinkamai rengiasi įvykdyti acquis reikalavimus. Tačiau vis dar reikia spręsti kelis neišspręstus klausimus. Dėl kai kurių iš jų sprendimo reikia didinti pastangas, o keliais atvejais nedelsiant būtina imtis veiksmų. Stojimo sutartyje numatoma Bulgarijos ir Rumunijos stojimo data – 2007 m., jeigu Taryba, gavusi Komisijos rekomendaciją, nenuspręs kurios nors iš šalių stojimo atidėti iki 2008 m. Taryba tokį sprendimą gali priimti: - kvalifikuota balsų dauguma, jeigu bus pastebėti dideli trūkumai: Rumunija nevykdys vieno ar kelių iš konkrečių įsipareigojimų ir reikalavimų, susijusių su teisingumo ir vidaus reikalais ir konkurencijos politika bei išdėstytų Stojimo akto IX priede, arba - vieningai, jeigu bus aiškių įrodymų, kad dėl Bulgarijos ir Rumunijos pasirengimo priimti ir įgyvendinti acquis lygio kyla didelis pavojus, jog kuri nors iš šių šalių akivaizdžiai nesugebės tam tikrose svarbiose srityse būti pasirengusi iki 2007 m. sausio 1 d. atitikti su naryste susijusius reikalavimus. Atsižvelgdama į bendrą Bulgarijos ir Rumunijos pažangą, kuri įvertinta stebėsenos ataskaitose ir apibendrinta šiame komunikate, Komisija prieina prie nuomonės, kad Bulgarija ir Rumunija turėtų būti pasirengusios narystei iki 2007 m. sausio 1 d., jeigu jos spręs kelis neišspręstus klausimus. Labai svarbu, kad veiktų nešališka, nepriklausoma ir veiksminga teisingumo sistema, tinkamai parengta kovoti su korupcija ir organizuotu nusikalstamumu, nes ji yra visos visuomenės ir ekonomikos funkcionavimo pagrindas. Todėl: - Bulgarija turi aiškiai įrodyti, kad pasiekė rezultatų kovodama su korupcija, ypač aukštų pareigūnų korupcija, tyrimų ir teismo procesų srityje. - Remdamasi pasiekta pažanga, Rumunija turi toliau stengtis ir pateikti dar daugiau kovos su korupcija rezultatų, ypač tolesnių tyrimų ir teismo procesų srityje. - Bulgarija turi toliau reformuoti teismų sistemą, ypač stiprinti jos skaidrumą, veiksmingumą ir nešališkumą, bei pašalinti visas abejones dėl jos nepriklausomumo. - Remdamasi pasiekta pažanga, Rumunija turi sustiprinti šiuo metu vykdomos teismų reformos įgyvendinimą ir toliau skatinti teismų skaidrumą, veiksmingumą ir nešališkumą. Be to, Bulgarija turi: - pateikti aiškesnių įrodymų, kad pasiekė rezultatų tirdama organizuoto nusikalstamumo tinklus ir vykdydama jų baudžiamąjį persekiojimą; našiau ir efektyviau įgyvendinti kovos su sukčiavimu ir korupcija teisės aktus; stiprinti kovos su pinigų plovimu nuostatų įgyvendinimą; sukurti tinkamą integruotą administravimo ir kontrolės sistemą žemės ūkyje; pastatyti būtinas surinkimu ir perdirbimu užsiimančias utilizavimo įmones pagal acquis nuostatas dėl užkrečiamųjų spongiforminių encefalopatijų ir gyvūninės kilmės produktų; ir stiprinti finansų kontrolę dėl būsimo struktūrinių ir sanglaudos fondų lėšų panaudojimo. Be to, Rumunija turi: - akredituoti mokėjimo agentūras, kurios tvarkytų su bendra žemės ūkio politika susijusias išlaidas; sukurti tinkamą integruotą administravimo ir kontrolės sistemą žemės ūkyje; pastatyti būtinas surinkimu ir perdirbimu užsiimančias utilizavimo įmones pagal acquis nuostatas dėl užkrečiamųjų spongiforminių encefalopatijų ir gyvūninės kilmės produktų; ir užtikrinti, kad mokesčių administravimo IT sistemos darniai veiks su kitomis Sąjungos sistemomis, siekiant teisingo PVM surinkimo visoje ES vidaus rinkoje. Ne vėliau kaip iki spalio mėn. pradžios Komisija parengs Bulgarijos ir Rumunijos pažangos sprendžiant neišspręstus klausimus ataskaitą. Remdamasi ataskaita, Komisija prieis prie nuomonės, ar 2007 m. sausio 1 d. galės būti jų stojimo į Europos Sąjungą data. Šioje ataskaitoje taip pat bus nurodytos sritys, kuriose po šalių įstojimo gali tekti taikyti apsaugos sąlygas arba kitas priemones padėčiai ištaisyti.